CELEX: 52015PC0325
Language: da
Date: 2015-07-06
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Udvalget for Offentlige Udbud vedrørende Republikken Moldovas tiltrædelse af aftalen om offentlige udbud

EUROPA-KOMMISSIONEN
            Bruxelles, den 6.7.2015
            COM(2015) 325 final
            2015/0142(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Udvalget for Offentlige Udbud vedrørende Republikken Moldovas tiltrædelse af aftalen om offentlige udbud
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Formålene med forslaget
            
            
               Den 7. januar 2002 anmodede Republikken Moldova om at tiltræde WTO-aftalen om offentlige udbud ("GPA"). Den fremsendte reviderede tilbud om dækning den 13. september 2012, den 16. januar 2014 og den 24. juni 2014.
            
            
               Kommissionen har på Unionens vegne ført forhandlinger om en række forpligtelser om markedsliberalisering som forelagt af Republikken Moldova både i bilateralt format og i WTO-udvalget for offentlige udbud ("GPA-udvalget").
            
            
               Republikken Moldova fremlagde derefter den 27. maj 2015 et endeligt tilbud til GPA-udvalget. Et resumé af Republikken Moldovas endelige tilbud og Kommissionens vurdering heraf er anført nedenfor.
            
            
               Afgørelsen giver Kommissionen mulighed for i GPA-udvalget at udtrykke EU’s holdning til Republikken Moldovas tiltrædelse. 
            
            
               •Overensstemmelse med eksisterende politiske bestemmelser på området
            
            
               
                  Dette er den standardprocedure, der følges, når Kommissionen har behov for at udtrykke EU’s udtalelse om optagelse af et tredjeland i GPA-udvalget.
               
            
            
               •Overensstemmelse med andre EU-politikker
            
            
               Ikke relevant.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 218, stk. 9, i traktaten om Den Europæiske Unions funktionsmåde (TEUF) fastlægger, at når en afgørelse med retsvirkning skal træffes i et organ, der er nedsat ved en international aftale, vedtager Rådet på forslag af Kommissionen en afgørelse om, hvilken holdning der skal indtages på Unionens vegne. GPA-udvalgets afgørelse, som fastlægger vilkårene for Republikken Moldovas tiltrædelse, falder ind under artikel 218, stk. 9, i TEUF, da afgørelsen træffes i et organ, der er nedsat ved en international aftale, og den vil få retsvirkning.
            
            
               •Nærhedsprincippet (for områder, der ikke er omfattet af enekompetence) 
            
            
               Unionen har enekompetence i handelsrelaterede anliggender. Den samordnede indsats på EU-plan kan sikre den bedste løftestangseffekt i forhold til tredjelande.
            
            
               •Proportionalitetsprincippet
            
            
               Ikke relevant.
            
            
               •Reguleringsmiddel/reguleringsform
            
         
         
            
               Artikel 218, stk. 9, i traktaten om Den Europæiske Unions funktionsmåde (TEUF) fastlægger, at når en afgørelse med retsvirkning skal træffes i et organ, der er nedsat ved en international aftale, vedtager Rådet på forslag af Kommissionen en afgørelse om, hvilken holdning der skal indtages på Unionens vegne.
            
            
               3.RESULTATERNE AF DE EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer og kontrol af den eksisterende lovgivnings egnethed
            
            
               Ikke relevant.
            
            
               •Høring af interessenter
            
            
               Ikke relevant.
            
            
               •Ekspertbistand
            
            
               Ikke relevant.
            
            
               •Konsekvensanalyse
            
            
               Et tredjelands tiltrædelse af en international aftale, som Unionen er part i, kræver ikke en konsekvensanalyse.
            
            
               •Lovmæssig egnethed og forenkling
            
            
               Ikke relevant.
            
            
               •Grundlæggende rettigheder
            
            
               Ikke relevant.
            
            
               4.VIRKNINGER FOR BUDGETTET
            
            
               Nej
            
            
               5.ANDRE PUNKTER
            
            
               •Gennemførelsesplaner og overvågning, evaluering og rapportering
            
            
               Ikke relevant.
            
            
               •Forklarende dokumenter (for direktiver)
            
         
         
            
               Ikke relevant.
            
            
               •Nærmere redegørelse for forslagets særlige bestemmelser
            
            
               Republikken Moldovas endelige tilbud 
            
            
               Markedsadgangsforpligtelser (omfattede enheder, varer, tjenesteydelser og bygge- og anlægsarbejder)
            
            
               Tærskler
            
            
               Tærsklerne i forbindelse med de forskellige bilag, som Republikken Moldova har foreslået, svarer til de almindelige tærskler, der anvendes af GPA-parter. Imidlertid anfører Republikken Moldova ved hjælp af fodnoter en toårig overgangsperiode for de tærskler, der anvendes ved udbud vedrørende varer og tjenesteydelser, der er leveret af de enheder, der er omfattet af bilag 1 til 3.
            
            
               Enheder
            
            
               I bilag 1 ("enheder på centraladministrativt plan") vedlægger Republikken Moldova en udtømmende liste over enheder på centraladministrativt plan, hvis udbud er tilgængelige for GPA-parter. Der er ikke angivet bemærkninger i dette bilag. Tærsklerne for varer og tjenesteydelser for det første år efter tiltrædelsen er fastsat til 300 000 SDR og til 200 000 SDR for det andet år.
            
            
               I bilag 2 ("enheder på subcentraladministrativt plan") vedlægger Republikken Moldova en udtømmende liste over lokale ordregivende myndigheder som defineret i lov om lokal offentlig administration nr. 436-XVI af 28. december 2006. I en bemærkning til dette bilag præciserer Republikken Moldova, at disse enheder omfatter deres underordnede organer og organisationer, som er underlagt tilsyn eller kontrol af sådanne myndigheder. Tærsklerne for varer og tjenesteydelser for det første år efter tiltrædelsen er fastsat til 400 000 SDR og til 300 000 SDR for det andet år.
            
            
               I bilag 3 ("andre enheder") giver Republikken Moldova alle GPA-parter adgang til udbud fra alle juridiske enheder (myndigheder, institutioner og fonde), der er underlagt offentlig ret, og som ikke har en industriel eller kommerciel karakter, og hvis udbud er omfattet af lov om offentlige udbud nr. 96-XVI af 13. april 2007. Det omfatter en vejledende liste over sådanne enheder. 
            
            
               I henhold til bilag 3 giver Republikken Moldova desuden adgang til alle juridiske personer i henhold til national lov, som er aktive i sektorerne for forsyningsvirksomhed, som f.eks. produktion, transport eller distribution af drikkevand, elektricitet og/eller termisk energi, havne- eller andre terminalfaciliteter, lufthavne, bytransport og jernbanetransport. Der vedlægges en vejledende liste over disse enheder. Der er ikke angivet forbehold i dette bilag.
            
            
               Tærsklerne for varer og tjenesteydelser for det første år efter tiltrædelsen er fastsat til 600 000 SDR og til 500 000 SDR for det andet år.
            
            
               Varer 
            
            
               De varer, der er angivet af Republikken Moldova, er næsten identiske med de varer, der er angivet af Unionen. Det skal imidlertid anføres, at Republikken Moldova yderligere i bilag 4 inkluderer kapitel 36, 72, 88 og 97 i HS. Dog udelukker Republikken Moldova position 65.05, 82.08 og 89.03. 
            
            
               I de efterfølgende ændringer af det endelige tilbud, som senest blev meddelt den 27. maj 2015, tilføjede Republikken Moldova desuden kapitel 85 i HS med undtagelse af position 85.03, 85.13 og 85.15 til listen over vare- og udstyrskategorier for forsvarsministeriet.
            
            
               Tjenesteydelser
            
            
               Den liste, som Republikken Moldova fremlægger, over omfattede tjenesteydelser, er længere end EU’s. I en bemærkning i bilaget vedrørende gensidighed fastsættes det dog, at disse tjenesteydelser er omfattet med hensyn til en bestemt part, hvis denne part har medtaget disse tjenesteydelser i sit bilag 5.
            
            
               Bygge- og anlægsarbejde
            
            
               Republikken Moldova giver adgang til hele afdeling 51 i det provisoriske CPC i bilag 6. Det omfatter ikke nogen koncessionskontrakter.
            
            
               Generelle bemærkninger
            
         
         
            
               I bilag 7 vedlægger Republikken Moldova tre bemærkninger. Bemærkning 1 vedrører udbud i forbindelse med landbrugsprodukter, der afholdes som led i landbrugsstøtteprogrammer og folkeernæringsprogrammer, og afspejler den første del af EU’s bemærkning 1 i bilag 7. De øvrige to bemærkninger gælder ikke for Unionen.
            
            
               Republikken Moldovas lovgivning 
            
            
               Republikken Moldovas lovgivning på området for offentlige udbud er ikke-diskriminerende. Der findes ingen bestemmelser, som giver indenlandske leverancer og leverandører en gunstigere behandling end den, der indrømmes udenlandske leverandører eller leverancer. Republikken Moldovas lovgivning om offentlige udbud synes at være åben, gennemsigtig og ikke-diskriminerende i overensstemmelse med GPA-kravene.
            
            
               Kommissionens vurdering af Republikken Moldovas tilbud
            
            
               Republikken Moldovas endelige tilbud indeholder en omfattende dækning af centrale, subcentrale enheder og sådanne, der er aktive i sektoren for forsyningsvirksomhed, varer, tjenesteydelser og bygge- og anlægsarbejder. Det er derfor tilfredsstillende og kan godkendes. Republikken Moldovas lovgivning om offentlige udbud er i overensstemmelse med GPA.
            
            
               Navnlig vil følgende vilkår for Republikken Moldovas tiltrædelse blive afspejlet i EU's tillæg I:
            
            
               Da Republikken Moldova vedlægger en udtømmende liste over enheder i sit bilag 1, bør adgangen for varer, tjenesteydelser, leverandører og tjenesteydere fra Republikken Moldova til de områder, der dækkes af Unionen, være den, som er anført i punkt 2, i afsnit 2, i EU's bilag 1, hvilket betyder adgang til udbud fra de ordregivende enheder på centraladministrativt plan, som er opført i bilag 1.
            
            
               Henstilling
            
            
               Republikken Moldovas tiltrædelse af GPA forventes at yde et meget positivt bidrag til en videre international åbning af markederne for offentlige udbud ved at udvide antallet af GPA-parter og dermed tilskynde andre lande til at tiltræde GPA. Kommissionen henstiller, at det endelige tilbud fra Republikken Moldova godtages på ovennævnte vilkår.
            
            
               Det foreslås derfor, at Kommissionen bemyndiges til i Udvalget for Offentlige Udbud at indtage en holdning på vegne af Unionen til fordel for Republikken Moldovas tiltrædelse, og at den afspejles i GPA-udvalgets afgørelse om Republikken Moldovas tiltrædelse —
            
            
            
               2015/0142 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Udvalget for Offentlige Udbud vedrørende Republikken Moldovas tiltrædelse af aftalen om offentlige udbud
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 7. januar 2002 ansøgte Republikken Moldova om tiltrædelse af aftalen om offentlige udbud ("GPA").
            
         
         
            
               (2)Republikken Moldovas forpligtelser vedrørende de områder, der er omfattet, blev yderligere styrket i landets endelige tilbud, som blev forelagt GPA-parterne den 27. maj 2015.
            
            
               (3)Republikken Moldovas endelige tilbud indeholder en omfattende dækning af centrale, subcentrale enheder og sådanne, der er aktive i sektoren for forsyningsvirksomhed, varer, tjenesteydelser og bygge- og anlægsarbejder. Det er derfor tilfredsstillende og kan godkendes. Vilkårene for Republikken Moldovas tiltrædelse, jf. bilaget til denne afgørelse, vil blive afspejlet i den afgørelse, der er vedtaget af Udvalget for Offentlige udbud (i det følgende benævnt "GPA-udvalget") vedrørende Republikken Moldovas tiltrædelse.
            
            
               (4)Republikken Moldovas tiltrædelse af GPA ventes at bidrage positivt til en yderligere international liberalisering af markederne for offentlige udbud.
            
            
               (5)Artikel XXII, stk. 2, i GPA fastlægger, at ethvert medlem af WTO kan tiltræde denne aftale på vilkår, der skal aftales mellem den pågældende medlemsstat og parterne, og sådanne vilkår anføres i en afgørelse truffet af GPA-udvalget.
            
            
               (6)Det er derfor nødvendigt at fastlægge den holdning, der skal indtages på Unionens vegne i GPA-udvalget i forbindelse med Republikken Moldovas tiltrædelse —
            
            
               VEDTAGET DENNE AFGØRELSE:
            
            
               Artikel 1
            
            
               I Udvalget for Offentlige Udbud skal der på Den Europæiske Unions vegne indtages en holdning til fordel for Republikken Moldovas tiltrædelse af den aftale om offentlige udbud, der er omfattet af specifikke tiltrædelsesvilkår, som anført i bilaget til denne afgørelse.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
            
         
      
    ---documentbreak--- 
      
         
               EUROPA-KOMMISSIONEN
            Bruxelles, den 6.7.2015
            COM(2015) 325 final
            BILAG
            til
            Forslag til Rådets afgørelse
            om den holdning, der skal indtages på Den Europæiske Unions vegne i Udvalget for Offentlige Udbud vedrørende Republikken Moldovas tiltrædelse af aftalen om offentlige udbud
            
               
         
         
            
               BILAG
            
            
               EU'S VILKÅR FOR REPUBLIKKEN MOLDOVAS TILTRÆDELSE AF GPA
            
            
               Ved Republikken Moldovas tiltrædelse af aftalen om offentlige udbud affattes punkt 2 i afsnit 2 (EU-medlemsstaternes centraladministrative ordregivende myndigheder) i bilag 1 til tillæg I for Den Europæiske Union således: 
            
            
               "2.For varer, tjenester, leverandører og tjenesteydere fra Israel, Montenegro og Republikken Moldova - Udbud fra følgende centraladministrative ordregivende myndigheder."